โต้งมองหุ้นลงแรงเป็นเรื่องปกติ
กิตติรัตน์มองหุ้นปรับตัวลดลงมากเป็นเรื่องปกติ เนื่องจากก่อนหน้านี้เพิ่มขึ้นมาเร็ว พร้อมมอบก.ล.ต.จับตาคนฉวยโอกาสเก็งกำไร
7 มิ.ย. 2556

กิตติรัตน์มองหุ้นปรับตัวลดลงมากเป็นเรื่องปกติ เนื่องจากก่อนหน้านี้เพิ่มขึ้นมาเร็ว พร้อมมอบก.ล.ต.จับตาคนฉวยโอกาสเก็งกำไร
นายกิตติรัตน์ ณ ระนอง รองนายกรัฐมนตรี และรมว.การคลัง กล่าวว่า การปรับตัวลดลงของตลาดหุ้นไทยในช่วงนี้เป็นเรื่องปกติ เนื่องจากก่อนหน้านี้ตลาดหุ้นไทยได้ปรับตัวขึ้นมาค่อนข้างสูงในระยะเวลาอันสั้น ซึ่งการปรับตัวลดลงของตลาดเชื่อว่าเป็นความกังวลของนักลงทุนที่เกี่ยวกับการยุติมาตรการ ผ่อนคลายทางการเงิน(คิวอี) ของสหรัฐ โดยการเคลื่อนไหวของดัชนีหุ้นไทยก็เป็นไปในทิศทางเดียวกับตลาดหุ้นในภูมิภาคและตลาดทั่วโลก
อย่างไรก็ตามได้มอบหมายให้ตลาดหลักทรัพย์ฯและสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เข้าไปดูแลในช่วงที่ตลาดหุ้นปรับตัวลงแรง เพราะเกรงว่าจะมีผู้ที่เข้าไปฉวยโอกาสในการเก็งกำไร เพราะจะมีผู้ได้รับประโยชน์และเสียประโยชน์
นายกิตติรัตน์กล่าวว่า การไหลออกของเงินทุนต่างชาติยังไม่สร้างความกังวล เพราะอัตราแลกเปลี่ยนยังอยู่ในเกณฑ์ที่ดี ทุนสำรองของประเทศก็ยังมีอยู่จำนวนมาก ขณะที่สภาพคล่องในประเทศก็อยู่ในระดับที่สูง สามารถรองรับกับการไหลอออกของเงินทุนต่างชาติได้